Abaphila Ngokuthengisa Ezitaladeni zeHarare Basola Umanisipala
Abaphila ngokuthengisa bakhala ngenyathelo elithethwe ngumanisipala, lokubabamba ngamandla ukuyasebenzela endaweni ezifunwa nguye ezingabaletheli ibhizimusi
HARARE — Abaphila ngokuthengisa impahla ehlukeneyo ezitaladeni zeHarare sebesole umanisipala ngokubabamba ngamandla ukuyathengisela endaweni ezivele zilabantu abasebenzela kizo njalo eziminyeneyo. Lokhu kuza ngemva kokuba umanisipala esethe kusukela mhla ka 2 Zibandlela 2015, kumele baqale ukuya endaweni ezibethiweyo zona ezivele zilabantu kudala, njengoba usezaqinisa imithetho yakhe yokusebenzela kwabo emigwaqweni. Kodwa abaphila ngokuthengisa laba, bathi lanxa bezimisele ukulandela okutshiwo ngumanisipala, bazakwenze lokho kuphela bangatholiswa indawo ezingelabantu abasebenzela kizo, hatshi ukubabamba ngamandla njengalokho osekusenzakala, ukuthi bayengena endaweni ezivele zilabantu kudala. Bathi kade bakhalaza kumanisipala ukuba abadingele indawo ezimbalwa zokusebenzela kodwa yinto ebingalalelwa sonke lesi sikhathi. I-Studio Seven ikhulumisane labanye balaba bantu abasebenza bephansi kwenhlanganiso ye Harare Residents Alliance – HARA kanye le Livelihood Programme. Abenhlanganiso ye HARA bathi kusobala ukuba umanisipala we Harare akazimiselanga ukuqeda udubo lwabaphila ngokuthengisa. Bathi njalo kunje balabo ubufakazi obuveza ukuthi bakhona asebengenela kuloluhlelo lokutholisa indawo ezisemthethweni, sekuyibo abaziphiwayo, behlawulisa izimali eziqongileyo kulabo abasebenzela kizo. Unkosikazi Gamuchirai Chipungu oyisakhamuzi seMbare othengisa impahla esezike zasebenza, uveze ukuba ekuqaleni ubesebenzela lapho kuhlangana khona imigwaqo u First Street lo Nelson Mandela. Khathesi uthengisela bucwadlana lamahofisi esigodlo sikamanisipala e Harare ngemva kokuxotshwa lapho abethengisela khona ngaphambilini. Ukhalaza ngendlela umanisipala asesenza ngayo ukubasusa lapho bathengisela khona lanxa ethi uzimisele ukukulandela lokho abakutshoyo nxa kungenziwa ngendlela. Umnumzana Benard Ncube wase Malbourogh othengisa impahla ezindala lezintsha laye usebenzela bucwadlana lamahofisi kamasipala la ngemva kokuba esuswe emgwaqweni ka First Street ngamapholisa. Ukhala ngokwenza kwenkokheli kamanisipala uNcube ethi ukhanya engayilaleli imibono ayinikezwa nguzulu phezu kwendlela ezingasetshenziswa, ukuluqeda loludubo lokusilela kwendawo zokusebenzela. Umanisipala uthi loluhlelo lokubhalisa amagama kwalabo abaphatheke kumisebenzi yokuthengisa impahla emigwaqweni belwenza ngoba bekubone ukuba luzaphathisa ekuthini baqoqeke. Lokhu kubikwa kuzaphathisa ekuthini lazakale inani labakulumsebenzi eHarare yikho kuqakathekile ukuba babhalise amagama ukuze laye abekwazi ukuba aqhubekele phambili njani edinga ezinye indawo lapho abangaqhubeka besebenzela khona. Uhlelo lokubhalisa amagama abaphila ngokuthengisa emigwaqweni yeHarare, u manisipala uthi luzakuqhubeka kuze kuyefika inyanga kaMbimbitho womny